Τσάρλι Κερκ

Ο Τσαρλς Τζέιμς Κερκ (, 14 Οκτωβρίου 1993 - 10 Σεπτεμβρίου 2025) ήταν Αμερικανός συντηρητικός, πολιτικός ακτιβιστής, επιχειρηματίας και παρουσιαστής, και ένας από τους σημαντικότερους πολιτικούς υποστηρικτές του Ντόναλντ Τραμπ. Υπήρξε ένας από τους πιο αμφιλεγόμενους πολιτικούς ακτιβιστές των ΗΠΑ.

Το 2012 υπήρξε από κοινού ιδρυτής της οργάνωσης Turning Point USA (TPUSA), ενώ παράλληλα, διετέλεσε, επίσης, εκτελεστικός διευθυντής της τελευταίας. Είχε εκδώσει μια σειρά βιβλίων και παρουσίαζε το The Charlie Kirk Show, μια εκπομπή talk radio. Στα τελευταία χρόνια της ζωής του, αναγνωρίστηκε ως μία από τις πιο σημαντικές φωνές του προσκείμενου στο Ντόναλντ Τραμπ κινήματος Make America Great Again (MAGA) εντός του Ρεπουμπλικανικού Κόμματος και, μετά τη δολοφονία του, έχει περιγραφεί ως σύμβολο του σύγχρονου αμερικανικού συντηρητισμού.

Σύμφωνα με ορισμένες πηγές, στα δημόσια ντιμπέιτ του με φοιτητές, ο Κερκ προέβαλλε θέσεις που συνδέονται με τον χριστιανικό συντηρητισμό και τον πατριωτισμό. Μία από τις απόψεις του περί χριστιανισμού ήταν ότι αποτελεί θεμέλιο για την ηθική και πολιτική ζωή και ότι η Βίβλος θα πρέπει να έχει μεγαλύτερη παρουσία στη δημόσια εκπαίδευση. Επίσης είχε αμφισβητήσει τον διαχωρισμό Εκκλησίας και Κράτους και θεωρούσε τον χριστιανισμό απαραίτητο για τη διατήρηση της ελευθερίας. Ταυτόχρονα, πρόβαλε πατριωτικές θέσεις, τονίζοντας την αγάπη του για τις Ηνωμένες Πολιτείες, την υπεροχή του δυτικού πολιτισμού και την ανάγκη διαφύλαξης της εθνικής ταυτότητας απέναντι σε πολιτισμικές και ιδεολογικές προκλήσεις.

Είχε ταχθεί κατά της ισλαμικής εξάπλωσης στην Ευρώπη και την Αμερική, ενώ ήταν αντίθετος στις αμβλώσεις, την παράνομη μετανάστευση και τη Woke κουλτούρα. Συχνά, ο Κερκ κατηγορούσε τους Αφροαμερικανούς για την αυξημένη εγκληματικότητα στις ΗΠΑ, και την ΛΟΑΤΚΙ κοινότητα για υπονόμευση των παραδοσιακών αξιών και της οικογενειακής δομής. Τέλος, διαφωνούσε με τα προγράμματα συμπερίληψης, υποστηρίζοντας ότι αδικούν τους Αμερικανούς.

Ως Ρεπουμπλικάνος δεξιός, ήταν αντίθετος πολιτικά με τους Δημοκρατικούς της αριστεράς. Είχε δεχθεί κριτική για τη διάδοση παραπληροφόρησης, ιδίως σχετικά με την πανδημία COVID-19, τα εμβόλια και την εγκυρότητα των προεδρικών εκλογών του 2020, ενώ παράλληλα είχε ταυτιστεί με τις λεγόμενες «πολιτισμικές μάχες», προβάλλοντας απόψεις ενάντια στη θεωρία της κριτικής φυλής και στα ζητήματα ταυτότητας φύλου.

Η δράση του Κερκ μέσω της Turning Point USA είχε επίσης προκαλέσει αντιδράσεις, καθώς κατηγορούταν ότι στηριζόταν σε έντονα διχαστική ρητορική και σε στρατηγικές εντυπωσιασμού περισσότερο παρά σε ουσιαστική πολιτική δράση. Η Turning Point USA οργάνωσε τη μεταφορά με λεωφορεία διαδηλωτών στη συγκέντρωση που εξελίχθηκε στην επίθεση στο Καπιτώλιο τον Ιανουάριο του 2021 και κατέβαλε την πληρωμή περίπου 1 εκ. δολλαρίων για την κίνηση των λεωφορείων και 60 χιλιάδων δολλαρίων στην Κίμπερλι Γκίλφοϊλ για την τρίλεπτη ομιλία της στη συγκέντρωση.

Δολοφονία

Στις 10 Σεπτεμβρίου 2025, ο Κερκ ενώ βρισκόταν σε σκηνή κατά την περιοδεία του "American Comeback" στο πανεπιστήμιο Γιούτα Βάλεϊ πυροβολήθηκε θανάσιμα στο λαιμό. Ο πυροβολισμός σημειώθηκε το μεσημέρι, αφού είχε ξεκινήσει η εκδήλωση. Ο Κερκ απεβίωσε αργότερα την ίδια ημέρα από τα τραύματά του, στο Περιφερειακό Νοσοκομείο Τιμπανόγκος, σε ηλικία 31 ετών. Ο θάνατός του ανακοινώθηκε δημόσια από τον πρόεδρο των ΗΠΑ, Ντόναλντ Τραμπ σε ανάρτησή του στο Truth Social και αργότερα επιβεβαιώθηκε από τον εκπρόσωπο του Κερκ. Η δολοφονία του προκάλεσε ποικίλες αντιδράσεις, με ορισμένους να εκφράζουν έντονη δυσαρέσκεια, ενώ άλλοι φάνηκαν να την υποδέχονται με ικανοποίηση λόγω των αμφιλεγόμενων απόψεών του που είχε εκφράσει στο παρελθόν.

Δύο ημέρες αργότερα, σύμφωνα με το FBI, ο φερόμενος ως δολοφόνος του, Τάιλερ Ρόμπινσον, συνελήφθη από τις αστυνομικές δυνάμεις.

 Παραπομπές 

 Εξωτερικοί σύνδεσμοι 




Κατηγορία:Αμερικανοί πολιτικοί
Κατηγορία:Αμερικανοί ακτιβιστές
Κατηγορία:Αμερικανοί συγγραφείς
Κατηγορία:Τραμπισμός